Tollindus

Tollindus on riigi rahandus- ja maksustamistegevuse valdkond, millega riigid reguleerivad väliskaubanduslikku tegevust. Tollindus hõlmab palju erinevaid mõisteid, nagu toll, tolliformaalsus, tollitoiming, tollivormistustollijärelevalve, tollikontroll, tolliläbivaatus jms. 

 Tollinduse mõisteid 
Toll (inglise customs) kui institutsioon on riiklik järelevalveorgan riigi majandusliku halduspoliitika elluviimisel. Tolli tähtsaimaks ülesandeks on kontrollida ja teostada järelevalvet riiki saabuvate ja riigist väljuvate kaupade üle, tagada, et neid käideldakse seadusega ettenähtud korras ja et tasutakse kõik seadusega määratud maksud. 

Tolliformaalsusi (inglise customs formality) tuleb kauba valdajal, deklarandil või muul asjassepuutuval isikul ja tolliametnikel täita järgimaks tolliseadust ja teisi õigusakte. Vastavad õigusaktid on kehtestatud isikute kontrollimiseks tollipiiril, kauba ning transpordivahendi vormistamiseks nende sisse-, välja- või transiitveol. 

Tollitoiming ehk tolliprotseduur (inglise customs procedure) on tolli poolt tollikontrollile allutatud kaubale rakendatav menetlus (kauba tollikäitlemine). Tollitoiminguteks on kauba vabasse ringlusse lubamine, tollitransiit, tolliladustamine, tollikontroll, ajutine import jms. 

Tollivormistuse (inglise customs clearance) all mõeldakse kaupade importimisele, eksportimisele või muule tollikäitlusviisile suunamisega seotud tollitoimingut. See on imporditud või eksportimisele kuuluva kauba tollideklareerimise toiming, mille käigus kontrollitakse tolliametnike poolt üle dokumendid (tollideklaratsioon, kauba arve, päritolutunnistus jms) ja vajadusel ka kaup. 

Tolliametnike oluliseks kohustuseks on teostada tollijärelevalvet (inglise customs surveillance). Tollijärelevalve on tolli poolt rakendatav meede tollikontrolli alla kuuluva kauba või transpordivahendi liikumise ja hoidmise arvestamiseks. See on tolliteenistuse tegevuste kogum, mille eesmärgiks on tagada tolliseaduse sätete ja tollieeskirjade ja  järgimine. Tollijärelevalve hõlmab kauba läbivaatamist, dokumentide olemasolu ja õigsuse kontrolli,  dokumentide ning transpordivahendite läbivaatamist jms. 

Tolliametnikud teostavad tollijärelevalve käigus tollikontrolli (inglise customs check). Selle järelevalvetegevuse ülesanne on kontrollida kauba tolliterritooriumile või sellelt väljatoimetamise seaduslikkust, samuti kohaldada kaubale tollitoiminguid ning impordi- ja ekspordimakse. Tollikontrolli käigus kontrollivad tolliametnikud dokumente ja kaupa lähtudes tollieeskirjadest. 

Tolliläbivaatuse (inglise rummage) ülesanne on kontrollida füüsilise või juriidilise isiku, transpordivahendi või kaubasaadetise kohta esitatud andmete õigsust. See on tolli poolt korraldatav inspekteerimine kontrollimaks, kas tollile deklareeritud andmed vastavad tegelikkusele. 

Tollitoiminguid viiakse läbi tollikontrolli tsoonides (inglise customs control zone), milleks on rahvusvaheliseks liikluseks avatud sadama, lennujaama või raudteejaama territoorium või maanteelõigul olev piiripunkt. Tollikontrolli tsoon hõlmab piirivööndi, territoriaalveed,  tollipunktid, tolliterminalid, tollilaod jms maa-ala, siseveeala või hoone, mille on Eesti Maksu- ja Tolliamet kooskõlastatult selle valdajaga määranud tolliformaalsuste läbiviimiseks. 

Tollipunktis (inglise customs office) kui spetsiaalselt eraldatud tolliasutuse territooriumil viivad tolliametnikud läbi kõiki tolliformaalsusi. 

Tolliladu  (inglise customs warehouse; bonded warehouse) on laopidaja valduses olev tolli poolt aktsepteeritud territoorium, ehitis, ruum, statsionaarne mahuti jms., kus on tagatud tollijärelevalve all oleva kauba puutumatus. Tollilaos hoiustatakse tolli poolt kontrollimata kaupa . Tegemist on kolmandatest riikidest sisseveetud kaubaga, mille kohta pole vormistatud tollideklaratsiooni lubamaks kaupa vabasse ringlusesse või ekspordiks. Nende kaupade pealt on tasumata tollimaksud ja muud maksud ning kaubad vabastatakse tollijärelevalve alt pärast vastavate maksude tasumist. 

 Kolmandad osapooled tollinduses 
Kaupu importivad ja eksportivad ettevõtted võivad osaleda koos tolliametnikega  erinevate tollitoimingute läbiviimisel. Nii võivad need koostada deklarantidena impordi-, ekspordi jms tollideklaratsioone ja saates neid koos muude dokumentidega aktsepteerimiseks tollile. Tollideklaratsioonide koostamine ja tollitariifistikus orienteerumine nõuavad kogemust ja asjatundlikkust, mida on võimalik saavutada ainult vastavale tööle täielikult pühendudes. Sel põhjusel valmistavad ette tollideklaratsioone ilma tolliagendi teenust sisse ostmata enamasti ettevõtted, kel on võimalik tagada täiskoormus vähemalt ühele tolliagendile. Kui tollideklareerimise töö maht kõigub olulises ulatuses, praktiseerivad ettevõtted pigem tolliagendi teenuse sisseostmist. 

Tolliagent (inglise customs agent) on füüsiline isik, kes on sooritanud tolliagendi eksami ja kellele toll on andnud asjakohase tunnistuse.Tolliagent tunneb asukohariigi tollindusega seotud seadusandlust, teeb tollieeskirjades ettenähtud toiminguid ja täidab tollieeskirjades ettenähtud formaalsusi. 

Tolliagent võib esindada ettevõtet suhtlemisel tolliga otseselt või kaudselt. Kokkuleppel kliendiga võib tolliagent võtta endale kohustuse tasuda kliendi eest erinevad maksud (impordi-, aktsiisi-, käibemaks jms maksud). Otsene esindamine (inglise direct representing) on tolliga suhtlemise viis, mille puhul vastutab tollideklaratsioonis esitatud andmete õigsuse ja maksu tasumise eest ainult deklarant (kauba saaja või saatja). Kui deklarandiks on teenusepakkuja, vastutab ta tolli ees sajaprotsendiliselt kliendilt nõutavate maksude tasumise, õigete tollitariifistiku koodide kasutamise eest tollideklareerimisel jms eest. 

Kaudse esindamise (inglise indirect representing) puhul esindab isik teist isikut. Tollivõla tekkimisel on esindajal ja esindataval kaasvastutus. Kaudse esindamise korral vastutab ekspedeerija kui deklarant eelkõige tollivõla eest, kusjuures kliendil on solidaarne kaasvastutus tollivõla tekkimisel. 

Tollideklarant (inglise customs declarant) esitab tollideklaratsiooni enda nimel. Deklarandiks võib olla ka isik (teine ettevõte või eraisik), kelle nimel tollideklaratsioon esitatakse. 

Kolmanda osapoole ettevõttena esitab tollimaakler (inglise customs broker) tollile tollideklaratsiooni enda nimel, kuid mõne teise isiku eest ja vastutab kauba tollivormistuse läbiviimise ning tollivõlast tuleneva maksusumma tasumise eest vastavalt tollieeskirjadele. Tollimaakler suhtleb deklarandina vahetult tolliga, korraldades tollivormistust enda nimel, teise isiku eest temaga kokkuleppel. 

 Viited 

Kategooria:Toll